Η Ελλάδα (πορτοκαλί) και η Γαλλία (πράσινο), οι δύο συμμετέχοντες της συμφωνίας.
Η **Ελληνογαλλική αμυντική συμφωνία** είναι αμυντική συμφωνία μεταξύ των χωρών της Ελλάδας και της Γαλλίας, η οποία υπογράφηκε στις 28 Σεπτεμβρίου του 2021 μεταξύ των δύο χωρών και ψηφίστηκε ως νόμος στη Βουλή των Ελλήνων. Είναι μέρος του εξοπλιστικού πακέτου για το Ελληνικό Ναυτικό αγοράς φρεγατών Belh@rra ύψους 5 δισ. ευρώ. Η συμφωνία υπογράφηκε από τον Γάλλο Πρόεδρο Εμανουέλ Μακρόν, από τον Πρωθυπουργό της Ελλάδας Κυριάκο Μητσοτάκη, από τη Γαλλίδα υπουργό Άμυνας Φλοράνς Παρλί και τον Έλληνα υπουργό Εξωτερικών Νίκο Δένδια. Μαζί με την αντίστοιχη αμυντική συμφωνία της Ελλάδας με τα Ηνωμένα Αραβικά Εμιράτα εκτιμάται ως η σημαντικότερη διακρατική και στρατιωτική συμφωνία της Ελλάδας μετά από τον Β' Παγκόσμιο Πόλεμο.

Το 2020 η Ελλάδα ανακοίνωσε την πρόθεσή της να αγοράσει νέες φρεγάτες. Προσφορές κατατέθηκαν από εταιρείες που προέρχονταν από τη Γαλλία, τη Γερμανία, τις Ηνωμένες Πολιτείες, την Ισπανία και την Ολλανδία. Η κυβέρνηση Κυριάκου Μητσοτάκη αποφάσισε τον Σεπτέμβριο του 2021 να προχωρήσει στην αγορά από τη Γαλλία. Παράλληλα, προετοιμάστηκε το κείμενο της συμφωνίας το οποίο υπογράφηκε στις 28 Σεπτεμβρίου στο Παρίσι από τους υπουργούς Εξωτερικών και Άμυνας των δύο χωρών, παρουσία των δύο Ηγετών. Η έκβαση του διαγωνισμού συνέπεσε χρονικά με μια άλλη συμφωνία μεταξύ ΗΠΑ, Αυστραλίας και Ηνωμένου Βασιλείου, και θεωρείται στρατηγικό γεωπολιτικό αντιστάθμισμα της τελευταίας. Τη συμφωνία χαιρέτισαν οι ΗΠΑ, ενώ η ΕΕ αποφάνθηκε ότι είναι απολύτως συμβατή με τους κανόνες της ΕΕ και του ΝΑΤΟ και δεν στρέφεται εχθρικά προς κανένα τρίτο κράτος. 

Στην συνάντηση που πραγματοποίησε ο αρχηγός ΓΕΕΘΑ στρατηγός Κωνσταντίνος Φλώρος στις 23 Οκτωβρίου 2021 με τον Γάλλο ομόλογό του ΑΓΕΕΔ συζήτησε από κοινού την εφαρμογή της στρατηγικής εταιρικής σχέσης που υπογράφηκε. Κατά την επίσκεψή του αυτή στο Παρίσι ο Έλληνας στρατηγός παρασημοφορήθηκε με το μετάλλιο της Λεγεώνας της Τιμής.

Ρήτρα αμοιβαίας άμυνας
----------------------

Το άρθρο 2 προβλέπει την αμοιβαία συνδρομή «*ακόμα και με ένοπλη βία*» του ετέρου κράτους, όταν και τα δύο συμβαλλόμενα μέλη διαπιστώσουν από κοινού ότι ένα κράτος απειλείται ή δέχεται επίθεση στην επικράτειά του από κάποιο τρίτο κράτος. Στο σημείο αυτό συζητείται διεθνώς αν οι Θαλάσσιες Ζώνες συγκαταλέγονται στην επικράτεια του κράτους, κάτι που κάποιες χώρες, π.χ. οι Φιλιππίνες σαφώς υποστηρίζουν.

Το Atlantic Council, μια αμερικανική δεξαμενή σκέψης στον τομέα των διεθνών σχέσεων, σημείωσε ότι «Το άρθρο 2 της συνθήκης μοιάζει πολύ με το Άρθρο 5 του ΝΑΤΟ».

Αντιδράσεις
-----------

Η Τουρκία «εξοργίστηκε» από την ανακοίνωσή και δήλωσε την 1η Οκτωβρίου λέγοντας ότι «οι «μαξιμαλιστικοί ισχυρισμοί θαλάσσιας δικαιοδοσίας και εθνικού εναέριου χώρου της Ελλάδας ήταν αντίθετοι με το διεθνές δίκαιο και ότι θα ενίσχυε την αποφασιστικότητα της Τουρκίας να προστατεύσει τα δικαιώματά της στην περιοχή».

Οι Ηνωμένες Πολιτείες υιοθέτησαν τη συμφωνία μεταξύ Αθήνας και Παρισιού με εκπρόσωπο του Υπουργείου Εξωτερικών να λέει «[οι ΗΠΑ] υποστηρίζουν σθεναρά τον ρόλο της Ελλάδας στη δημιουργία σταθερότητας στην περιοχή». Λίγες εβδομάδες αργότερα, στις 14 Οκτωβρίου, οι Ηνωμένες Πολιτείες και η Ελλάδα επέκτεινε επ' αόριστον την υπάρχουσα διμερή αμυντική τους συμφωνία, τη Συμφωνία Αμοιβαίας Αμυντικής Συνεργασίας ΗΠΑ-Ελλάδας.

Παραπομπές
----------

1. ↑  «Υπερψηφίστηκε με 191 «ναι» η ελληνογαλλική αμυντική συμφωνία». *Η Καθημερινή*. 7 Οκτωβρίου 2021.. Ανακτήθηκε στις 8 Οκτωβρίου 2021.
2. ↑  «Greece-France agreement – What it signals – The mutual defense assistance clause». *Το Βήμα*. 28 Σεπτεμβρίου 2021. Ανακτήθηκε στις 13 Μαρτίου 2023.
3. ↑  «Greek lawmakers ratify major defense pact with France». *Associated Press* (στα Αγγλικά). 7 Οκτωβρίου 2021. Ανακτήθηκε στις 13 Μαρτίου 2023.
4. ↑  «Greece buys French warships in multibillion-euro defense deal». *Global Defense Corp*. 29 Σεπτεμβρίου 2021. Ανακτήθηκε στις 29 Σεπτεμβρίου 2021.
5. ↑  «Greece, France Seal Strategic Defense Deal, Angering Turkey». *Φωνή της Αμερικής* (στα Αγγλικά). Ανακτήθηκε στις 13 Μαρτίου 2023.
6. ↑  «Greece and France ink 'historic' defense agreement». *Defea* (στα Αγγλικά). 28 Σεπτεμβρίου 2021. Ανακτήθηκε στις 13 Μαρτίου 2023.
7. ↑  ««Ύψιστη τιμή η παρασημοφόρησή μου με το Μετάλλιο της Λεγεώνας της Τιμής από τη Γαλλική Δημοκρατία», έγραψε στο twitter o αρχηγός ΓΕΕΘΑ». 22 Οκτωβρίου 2021.. Ανακτήθηκε στις 24 Οκτωβρίου 2021.
8. ↑  «Γάλλος αρχηγός ΓΕΕΘΑ: Με υπερηφάνεια υποδέχομαι τον Κωνσταντίνο Φλώρο στο Παρίσι». 23 Οκτωβρίου 2021.. Ανακτήθηκε στις 24 Οκτωβρίου 2021.
9. ↑  «Reassurance and Deterrence in the Mediterranean: the Franco-Greek Defense Deal». *Institut Montaigne* (στα Αγγλικά). Αρχειοθετήθηκε από το πρωτότυπο στις 13 Μαρτίου 2023. Ανακτήθηκε στις 13 Μαρτίου 2023.
10. ↑  «Greece and France give European strategic autonomy a shot». *Atlantic Council* (στα Αγγλικά). 7 Οκτωβρίου 2021. Ανακτήθηκε στις 13 Μαρτίου 2023.
11. ↑  «Greek parliament approves defence pact with France» (στα αγγλικά). *Reuters*. 2021-10-07.. Ανακτήθηκε στις 2023-03-13.
12. ↑  Psaropoulos, John. «Greece ratifies landmark intra-NATO defence pact with France». *www.aljazeera.com* (στα Αγγλικά). Ανακτήθηκε στις 13 Μαρτίου 2023.
13. ↑  «Greece and France give European strategic autonomy a shot». *Atlantic Council* (στα Αγγλικά). 7 Οκτωβρίου 2021. Ανακτήθηκε στις 13 Μαρτίου 2023.
14. ↑  Pamuk, Humeyra (2021-10-14). «Blinken says renewed U.S.-Greece defense deal to advance stability in Eastern Mediterranean» (στα αγγλικά). *Reuters*.. Ανακτήθηκε στις 2023-03-13.

Εξωτερικοί σύνδεσμοι
--------------------

* ΥΠΟΥΡΓΕΙΟ ΕΞΩΤΕΡΙΚΩΝ (28 Σεπτεμβρίου 2021). «ΣΧΕΔΙΟ ΝΟΜΟΥ ΤΟΥ ΥΠΟΥΡΓΕΙΟΥ ΕΞΩΤΕΡΙΚΩΝ» (PDF). *www.hellenicparliament.gr*. σελίδες 3 - 12 (Ελληνικά), και 13 - 22 (Γαλλικά). Ανακτήθηκε στις 4 Οκτωβρίου 2021.